b'\n_START_ARTICLE_\nAndrea Gabrieli\n_START_SECTION_\nLiv\n_START_PARAGRAPH_\nGabrieli var elev af nederl\xc3\xa6nderen Adrian Willaert, som var kapelmester i Markuskirken, og var fra 1536 sanger i kirken. Senere var han en periode hos Vincenzo Ruffo i Verona, men fra 1566 var han tilbage i Markuskirken, nu som andenorganist. Fra 1585 og frem til sin d\xc3\xb8d havde han stillingen som f\xc3\xb8rsteorganist i Markuskirken, en af de mest prestigefyldte musikposter i Norditalien._NEWLINE_Sent i karrieren blev han en efterspurgt l\xc3\xa6rer. Nev\xc3\xb8en Giovanni Gabrieli var en af hans mest fremst\xc3\xa5ende elever, og Andrea p\xc3\xa5virkede dermed Giovannis elev Heinrich Sch\xc3\xbctz indirekte. En anden fremst\xc3\xa5ende elev var Hans Leo Hassler.\n_START_SECTION_\nMusik\n_START_PARAGRAPH_\nAndrea Gabrieli var en produktiv og alsidig komponist, som skrev store m\xc3\xa6ngder gejstlig og sekul\xc3\xa6r vokalmusik, musik for blandede grupper af sangere og instrumenter og rene instrumentalv\xc3\xa6rker. Meget var beregnet for Markuskirkens store og resonante rum._NEWLINE_De tidlige v\xc3\xa6rker var p\xc3\xa5virkede af Cipriano de Rore, og Gabrielis madrigaler er typiske for stil i midten af 1500-tallet. Men selv i sin tidligste musik foretrak han homofone teksturer ved musikkens klimaks, et tr\xc3\xa6k som peger fremover mod hans senere storsl\xc3\xa5ede stil. Efter. at han kom i kontakt med Orlando di Lasso i 1562, \xc3\xa6ndrede stilen sig, og nederlandsk musik blev hans st\xc3\xa6rkeste inspirationskilde._NEWLINE_Da Andrea Gabrieli begyndte at arbejde i Markuskirken, vendte han ryggen til den Den fransk-flamske skoles kontrapunktik, som havde domineret musikken s\xc3\xa5 l\xc3\xa6nge i 1500-tallet. I stedet begyndte han at blande grupper best\xc3\xa5ende af instrumenter og kor, som spillede antifont i det store kirkerum. I musikken, han skrev p\xc3\xa5 denne tid, repeterede han fraser med forskellige kombinationer af stemmer i ulige toneh\xc3\xb8jder. Han angav ikke instrumenteringen eksplicit, men den kan udledes. Musikken, han skabte, var unik for sin tid og definerede den venetianske stil for n\xc3\xa6ste generation._NEWLINE_Det kan se ud til, at Andrea Gabrieli var lidet villig til at udgive sin egen musik, da det meste blev offentliggjort af Giovanni efter onklens d\xc3\xb8d.'